
[bookmark: TextBodyBegin]Европейският парламент,
–	като взе предвид предишните си резолюции относно Афганистан,
–	като взе предвид член 144, параграф 5 и член 132, параграф 4 от своя Правилник за дейността,
А.	като има предвид, че след завземането на страната талибаните разрушиха съдебната система, наредиха на съдиите да прилагат изцяло шaриата и възобновиха публичните екзекуции и жестоките наказания, като например бичуването и убиването с камъни; като има предвид, че оттогава са извършени пет публични екзекуции в присъствието на хиляди хора;
Б.	като има предвид, че талибаните на практика заличиха жените и момичетата от обществения живот; като има предвид, че ограниченията на техните права включват забрана на достъпа им до работа, пътуване и здравеопазване, ако не са придружавани от роднина от мъжки пол, забрана на образованието след шести клас, отказ на достъп до обществени места и спорт, насилствено прилагане на строги правила за облеклото и премахване на системата за подкрепа на жертвите на насилие;
В.	като има предвид, че малцинствата, като например хазари и таджики, се сблъскват с нарастващи репресии и дискриминация;
1.	изразява дълбоката си загриженост относно хуманитарната криза и кризата с правата на човека в Афганистан след завземането на властта от талибаните; припомня международните задължения на Афганистан в областта на правата на човека; отново заявява непоколебимия си ангажимент към афганистанския народ и отстояването на неговите права и свободи, придобити през последните 20 години;
2.	осъжда радикалното тълкуване и прилагане на шариата от страна на талибаните и опита жените и момичетата да бъдат заличени от обществения живот, което е равносилно на основано на пола преследване и полов апартейд; призовава за незабавно възстановяване на пълноценното, равноправно и съдържателно участие на жените и момичетата в обществения живот, по-специално достъпа им до образование и работа; приветства смелостта на жените в Афганистан и изразява солидарност с тях;
3.	призовава де факто управляващите афганистански органи да отворят отново националната система за подкрепа на жертвите на насилие срещу жени и момичета и да осигурят начини за търсене на подслон, медицински грижи, правна защита и обезщетения;
4.	призовава жертвите на насилие срещу жени и момичета да бъдат освободени от затвора, където са държани в нечовешки условия в ущърб на тяхното психическо и физическо здраве[footnoteRef:1]; [1:  	Мисия на ООН за съдействие в Афганистан, Divergence of Practice: The Handling of Complaints of Gender-Based Violence against Women and Girls by Afghanistan’s de facto Authorities (Различия в практиките: Разглеждането на жалби за основано на пола насилие срещу жени и момичета от страна на де факто управляващите органи на Афганистан), декември 2023 г.] 

5.	настоятелно призовава де факто управляващите афганистански органи да премахнат смъртното наказание и незабавно да спрат публичните екзекуции, другите жестоки или нечовешки наказания и дискриминацията и варварското преследване на жени и момичета, и по-специално ЛГБТИК+, етническите и религиозните малцинства;
6.	осъжда произволното задържане на защитници на правата на човека, включително Манижа Седики, Ахмад Фахим Азими, Седикула Афган, Фардин Федайе и Езатула Зваб; призовава за тяхното незабавно и безусловно освобождаване;
7.	настоява за поддържане на строго условни взаимодействия с талибаните въз основа на петте критерия, определени от Съвета, и препоръките на специалния докладчик на ООН;
8.	подкрепя призивите на афганистанското гражданско общество за търсене на отговорност от де факто управляващите органи за техните престъпления, по-специално чрез разследване на Международния наказателен съд, чрез създаване на независим механизъм за разследване на ООН и разширяване на ограничителните мерки на ЕС;
9.	настоятелно призовава ЕС и държавите членки да увеличат хуманитарната помощ и финансирането, за да подпомогнат основните нужди и поминъка, както и афганистанското гражданско общество; настоятелно призовава държавите членки да издадат хуманитарни визи на преследваните жени и защитници на правата на човека и да приключат евакуацията на останалите в страната местни афганистански служители;
10.	призовава международната общност, и по-специално регионалните участници, да продължат да оказват натиск върху де факто управляващите афганистански органи; подчертава, че принудителното връщане на афганистанци излага на риск тези лица;
11.	възлага на своя председател да предаде настоящата резолюция на Съвета, на Комисията, на заместник-председателя на Комисията/върховен представител на Съюза по въпросите на външните работи и политиката на сигурност, на държавите членки, на ООН и на де факто управляващите афганистански органи.

